Nasa-tuig gereed vir tog na maanDie SLS-vuurpyl staan gereed om Maandag gelanseer te word. (Foto: Nasa) Alles is gereed vir Nasa om Maandag sy kragtigste vuurpyl die lug in te stuur vir ŉ 42 dae lange toetsvlug om die maan. Die Orion-bemanningskapsule word deur ŉ SLS-vuurpyl aangedryf. Indien die vlug suksesvol is, sal ruimtevaarders weer in 2024 na die maan gestuur word. Die onbemande toetsvlug wat deel vorm van die Artemis 1-missie, kom ŉ volle vyf dekades nadat Nasa se legendariese Saturn 5-vuurpyl die Skylab-ruimtestasie in 1973 verlaat en in ŉ wentelbaan om die aarde geplaas is. Dié vuurpyl is ook gebruik om die Apollo 11-kapsule met drie ruimtevaarders in 1969 na die maan te stuur. Die SLS-vuurpyl sal om 08:30 Amerikaanse tyd by die Kennedy-ruimtesentrum in Florida lanseer word en weervoorspellers sê daar is ŉ 70% kans vir goeie weer, berig die nuuskanaal CBS. Indien alles goed gaan sal die kapsule op 10 Oktober in die Stille Oseaan neerplons. Volgens inligting op Nasa se webwerf is die vuurpyl amper ŉ 100 meter hoog en weeg amper drie miljoen kilogram. Die vuurpyl het Sondag reeds op die platform gereedgestaan vir lansering en mense van so ver as Engeland het oor die naweek na Florida gestroom om die lansering dop te hou. Volgens AFP word tussen 100 000 en 200 000 toeskouers Maandag verwag. “Dit is ŉ sonderlinge geleentheid hierdie,” het Joanne Bostandii, ŉ 45-jarige ma van Engeland gesê. Sy en haar gesin het die hele ent van die noorde van Engeland gereis en beplan om Maandagoggend baie vroeg ŉ plek op Cocoa-strand te vind om die lansering van daar af dop te hou. Die strand is naby die ruimtesentrum geleë. Bill Nelson, administrateur van Nasa, het die uniekheid van hierdie gebeurtenis beaam. “Hierdie is nie roetine nie. Dis is ŉ groot gebeurtenis, en dit is pragtig. Die grote van hierdie ding oorweldig ŉ mens.” Die naam Artemis verwys na die Griekse godin Artemis, Apollo se tweelingsuster. Die missie het ten doel om die eerste vrou en die eerste persoon van kleur op die maan te plaas.